L'Ajuntament i Radio Taxi Gandia acorden ampliar l'oferta disponible
27 novembre 2023

## L'Ajuntament i Radio Taxi Gandia acorden ampliar l'oferta disponible27 novembre 2023Última actualització: 27 novembre 2023

![](../gestion/img/08b17b6c0090c8e9d26d4f3b9c7fea9186b5f57de9b2ce99b4d1e1e9eb33262e.jpg)  
  

El **regidor delegat de Mobilitat, Trànsit i Transport Públic, Vicent Mascarell** i el **president de l'Associació de Taxistes de Gandia** **i de la cooperativa Ràdio Taxi Gandia, Jesús Martínez**, han presentat hui l'acord al que han arribat la principal operadora de taxis del municipi i de l'Ajuntament.

Finalitzada la reunió, tant el regidor com el president de l'Associació han mantingut un **encontre amb l'alcalde, José Manuel Prieto** on han ultimat els detalls de la iniciativa.

  
El pacte engloba diversos aspectes. D'una banda, el Govern local **ampliarà l'oferta de taxis** que operen actualment a la ciutat. D'aquesta manera, el 2024, els 27 vehicles amb llicència que hi ha en l'actualitat al municipi passaran a ser 34, ja que s'hi **afegiran 7 cotxes nous** a l'oferta. Entre ells, hi haurà 5 models adaptats que se sumaran a l'únic que ja hi ha hui.  
De l'altra, a partir de l'1 de juny i fins al 30 de setembre, és a dir, durant la **temporada alta**, la ciutat doblarà el servei amb 25 vehicles més, que se sumaran als 34 anteriors. En total, durant l'estiu **hi haurà 59 taxis disponibles**.

Així doncs, **3 taxis de Tavernes, 7 d'Oliva i 14 de la resta de la comarca** operaran a la capital de la Safor per assegurar un servei millor i evitar que els turistes tinguen problemes a l'hora de desplaçar-se.

Martínez ha destacat que això serà possible gràcies a una prestació conjunta controlada, mitjançant la qual els taxis de les localitats escollides tindran permís per viatjar fins a Gandia i viceversa. Cal afegir que aquesta mesura també es durà a terme en altres dates puntuals com les **festes de Nadal, Setmana Santa, Falles o Fira i Festes**.

Per part seua, el regidor ha explicat que les dos vessants del pacte estan supeditades tant a l'aprovació de la Conselleria com a la dels municipis de la comarca. Tot i això, ha afirmat que està convençut que _**"ambdues parts veuran amb molt bons ulls l'acord"**_. També ha aprofitat per a comentar que aquest pacte no sols resoldrà gran part dels problemes d'oferta i demanda que el sector té ara mateix, sinó que, a més, _**"permetrà crear un nínxol de mercat i ampliar l'ocupació"**_, perquè l'Ajuntament augmentarà el nombre d'exàmens de llicències per a taxistes.  
  
A més, el president de Ràdio Taxi Gandia ha assenyalat que _**"l'increment de turisme nacional i estranger després de la pandèmia ha estat un dels motius principals pels quals s'ha buscat arribar a aquest acord"**_ i que els treballadors de la seua cooperativa són els primers que busquen _**"dur a terme aquest tracte just i necessari"**_.